b'\n_START_ARTICLE_\nZagovornik na\xc4\x8dela enakosti\n_START_SECTION_\nZgodovina institucije\n_START_PARAGRAPH_\nDr\xc5\xbeavni zbor je 21. aprila 2016 sprejel Zakon o varstvu pred diskriminacijo, ki zagotavlja pravno podlago za nastanek novega neodvisnega in samostojnega organa Zagovornika na\xc4\x8dela enakosti. S tak\xc5\xa1no ureditvijo se je Republika Slovenija pribli\xc5\xbeala zahtevam evropskega pravnega reda. Pred sprejemom Zakona o varstvu pred diskriminacijo je bil zaradi neusklajenosti slovenskega pravnega reda s pravnim redom Evropske unije na tem podro\xc4\x8dju proti dr\xc5\xbeavi Sloveniji formalno uveden postopek kr\xc5\xa1itve prava Evropske unije \xe2\x80\x93 pisni opomin Evropske komisije: kr\xc5\xa1itev \xc5\xa1t. 2014/2093._NEWLINE_Zakon o varstvu pred diskriminacijo je stopil v veljavo 24. maja 2016. Z izvolitvijo v Dr\xc5\xbeavnem izboru, 25. oktobra 2016, je organ dobil svojega predstojnika, ki je naslednji dan, s sklepom Mandatno volilne komisije Dr\xc5\xbeavnega zbora, nastopil funkcijo. Za predstojnika je bil imenovan sociolog Miha Lobnik._NEWLINE_Zagovornik na\xc4\x8dela enakosti je Dr\xc5\xbeavni zbor v \xc4\x8dasu vzpostavljanja organa ve\xc4\x8dkrat opozoril, da za u\xc4\x8dinkovito izvajanje Zakona o varstvu pred diskriminacijo organ potrebuje ustrezna sredstva in primerljivo \xc5\xa1tevilo kadrov z drugimi dr\xc5\xbeavnimi organi\n_START_SECTION_\nNaloge Zagovornika na\xc4\x8dela enakosti\n_START_PARAGRAPH_\nZagovornik na\xc4\x8dela enakosti diskriminiranim osebam zagotavlja neodvisno pomo\xc4\x8d pri uveljavljanju njihovih pravic s svetovanjem in pravno pomo\xc4\x8djo v drugih upravnih in sodnih postopkih, povezanih z diskriminacijo, opravlja naloge in\xc5\xa1pekcijskega nadzora na podro\xc4\x8dju varstva pred diskriminacijo in sodeluje v sodnih postopkih zaradi diskriminacije, tako da diskriminirano osebo zastopa ali pa jo spremlja v sodnih postopkih. Zagovornik na\xc4\x8dela enakosti lahko vlo\xc5\xbei tudi zahtevo za oceno ustavnosti in zakonitosti predpisov in splo\xc5\xa1nih aktov.'